**Гөлнара Исәнәй кызы ӘСМӘНОВА,**

*Мөслим районы Мөслим урта мәктәбенең I квалификация категорияле башлангыч сыйныфлар укытучысы*

**Тема: Матур сөйләм иленә сәяхәт**

*(мәктәпкәчә яшьтәге балаларның булачак укытучысы белән очрашу вакытында үткәрү өчен шөгыль)*

**Максат:** Балаларның бәйләнешле сөйләм телен ныгыту, мәктәп һәм балалар бакчачасы арасында дәвамчанлыкны булдыру.

**Бурычлар:**

**1. Белем бирү бурычлары:** Хәрәкәтне, билгене белдерә торган сүзләрне сөйләмдә куллану; сүз байлыгын арттыру, сөйләм күнекмәләре формалаштыру; рәсемгә карап кечкенә хикәя төзи белүләрен ныгыту; [з] авазын дөрес әйтү өстендә эшләү, [з] авазы кергән сүзләр таба белү.

**2. Үстерү бурычлары:** Гади сорауларны аңлап җавап бирү, мөрәҗәгать итә белү, көндәлек яшәештә аралашуны булдыру; балаларның хәтерен, игътибарын, биремнәрне мөстәкыйль рәвештә башкаруларын, балалар һәм олылар белән үзара татар телендә аралаша белү күнекмәләрен үстерү.

**3. Тәрбияви бурычлар:** Балаларда максатка ирешү теләге, туган як табигатен ярату, кыргый җәнлекләргә кызыксыну тәрбияләү.
**Җиһазлау**: проектор, сюрпризга конфетлар, саннар, микрофоннар, хәрефләр, рәсемнәр, чәчәкләр.

**Методик алымнар**: сюрпризлы моментлар, уен алымнары, нокталар белән рәсем ясау, индивидуаль эш, фронталь эш, музыка файдалану.

**Дәрес барышы**

**1. Оештыру моменты. Психологик әзерлек. (Слайд 1)**

− Балалар, безгә бүген кунаклар килделәр. Без бүген аларга ничек итеп татарча сөйләшкәнебезне күрсәтербез. Әйдәгез алар белән матур итеп исәнләшик, аларның хәлләрен сорыйк.

Балалар: Исәнмесез, кунаклар!

Кунаклар: Исәнмесез!

Балалар: Хәлләрегез ничек?

Кунаклар: Әйбәт, рәхмәт! ...

− Балалар, килгән кунаклар безне белмиләр. Әйдәгез, аларны үзебез белән таныштырып китик. Түгәрәккә басып, бер-беребезгә туп биреп, “Син кем?” уенын уйнап алыйк.

*Сүзле уен: “Син кем?”*

− Мин Гөлнара Исанаевна. Мин – сезнең булачак укытучыгыз. Син кем?

− Мин ... . Син кем?

− Афәрин! Без үзебезне кунаклар белән таныштырдык, хәзер без алар белән танышып китик. Сез корреспондент буласыз, алар нинди эш башкаралар? *(балалар җавабы)*

− Без хәзер микрофон алып, килгән кунаклардан, елмаеп, интервью алабыз. *(балалар кунаклар янына барып, интервью алалар)* **Слайд 2**

− Исәнмесез! Мин корреспондент! Сез кем?

− Мин ... .

− Сезгә ничә яшь?

− Миңа ... .

− Сез кайда эшлисез?

− Мин ... .

− Сез кем булып эшлисез?

− Мин ... .

− Сез нәрсә пешерергә яратасыз?

− Мин ... пешерергә яратам.

− Рәхмәт.

**2.Төп өлеш.**

- Афәрин. Менә кунаклар белән дә таныштык. Утырыгыз. Ә хәзер игътибар белән мине тыңлагыз. Бүген гадәти генә шөгыль түгел. Мин сезгә тәмле сюрприз әзерләдем. Ә нәрсә соң ул сюрприз? Кем аңлатып бирә ала? Ул менә бу матур тартмада. Ләкин аны ачу өчен сезгә төрле сынауларны уңышлы гына үтәргә кирәк. Сезгә әзерләгән биремнәр катлаулы, ләкин бик кызыклы. Бөтен биремнәрне җиренә җиткереп үтсәгез генә, минем сезгә нинди сюрприз эзерләгәнемне белерсез. Я, сез әзерме? Башладык. Уңышлар сезгә!

*(Һәр бирем алдыннан тиешле санны күрсәтү һәм тактага беркетеп кую.* *Дәрес азагында берничә бала саннарны дөресләп тезәләр*)

**1 нче бирем:** *(тактага 1 саны беркетелә)*

− Балалар, ел фасылларын әйтегез әле.

− Хәзер нинди ел фасылы?

− Нинди сүзләр белән язны тасвирлап була? *(Җылы, кояшлы, яңгырлы, хуш исле, көтеп алынган…)*

− Хәзер кайсы ай? *(апрель)*

− Афәрин. Булдырдыгыз.

**2 нче бирем:** *(тактага 2 саны беркетелә.)*

− Балалар, экранга карагыз әле, бу рәсем елның кайсы фасылына туры килә?

− Дөрес, әйдәгез әле рәсемгә карап, яз турында кечкенә хикәя төзибез.

**(***Яз турында слайд хикәя төзиләр.* **Слайд 3)**

−Афәрин, бик матур хикәя килеп чыкты.

− Алдагы биремгә күчәбез.

*«Сүзләр әйтегез» уены.*

**Слайд 4** *(тактага 3 саны беркетелә)*

− Тактага карагыз әле, нәрсәләр күрәсез? **(Слайд 5)** *(Бал кортлары)*

− Бал кортлары нинди аваз чыгаралар, әйтеп күрсәтегез әле (*Беззз-беззз*)

− Бал кортларының җыры нинди авазга тәмамлана? ([*з*]).

− Ә хәзер [з] авазына башланган сүзләр әйтегез (*зал, зонтик, Зилә, зифа, зирәк, замок* …). Ә менә мин әзерләгән рәсемнәр. (**Слайд 6)**

 **Физкультминутка**

− Булдырдыгыз! Хәзер ял итеп алабыз. Сез бал кортлары буласыз. Бал кортлары очалар, очалар ... , чәчәккә куналар, очалар, очалар, бер-берсе белән кулга-кул тотынышып әйләнәләр, бал кортлары ояларына кайталар.

− Урыннарга утырдык. Алдагы бирем белән танышабыз.

**4 нчы бирем** « Тап һәм әйт!» **(Слайд 7)** *(тактага 4 саны белкетелә)*

− Өстәлдә хәрефләр ята, сез һәрберегез бер хәреф алып, парталарда яткан рәсемнәр арасыннан шул авазга башланган рәсемне сайлап алып такта янына басасыз.

*(Балаларда хәреф язылган карточкалар, шуңа туры килерлек рәсемнәрне табып алырга)*

1. А-аю, агач, ат, автобус.

2. Б-балык, бака, бүре, бәрәңге.

3. К-кишер, кыяр, каз, курчак.

4. М-мәк, машина, миләш, мәче.

5. С-сарык, сабын, сыер, сарымсак

6. Т-тәрәзә, туп, тәлинкә,төлке.

7. Ш-шакмак, шар, шикәр, шалкан.

- Афәрин, булдырдыгыз.

**5 нче бирем:** *(тактага 5 саны беркетелә)* ***Слайд 8***

«Тап, тап табышмак» уены. Табышмакларны тыңлыйбыз, җавабын табабыз. Сез әзерме?

1. Җәен урманда патша,

Кышын кардан да аста. (*Аю*)

1. Сарыдыр төсе,

Үткендер теше.

Урманда йөри,

Сарыклар эзли. (*Бүре*)

3. Җәен соры, кышын ак. (*Куян*)

4. Көлтә-көлтә койрыгын,

Болгый-болгый бара ул.

Кетәклеккә кереп ул,

Тавык-чеби урлый ул. (*Төлке*) **(Слайд 9)** (*аю, бүре, куян, төлке рәсемнәре*)

− Болар нәрсәләр булды инде? (*Кыргый хайваннар*). Балалар, ә безнең Мөслимебез урманнарында бу җәнлекләрнең кайсылары яши? Куян һәм төлкеләрне очратырга була.

− Балалар, бу персонажлар кайсы әкиятләрдә очырыйлар. (*Әкиятләрне әйтәләр*)

− Бик дөрес.

**3. Рефлексия.**

**6 нчы бирем:** *(тактага 6 саны беркетелә)*

− Сезнең дәфтәр битләрендә ясалып бетмәгән бер рәсем бар. Ясап бетерегез әле. Нәрсә килеп чыкты, балалар?

− Конфет. Балалар, сезнең кайсыгыз конфет ярата?

− Ни өчен шундый рәсем килеп чыкты? Безнең бүгенге шөгыль белән конфетның нинди бәйләнеше бар икән? **Слайд 10**

− Әйе. Менә сезне нинди сюрприз көткәнен белдегез инде.

− Сез барлык биремнәрне дә дөрес эшләдегез, бик тырыштыгыз.

**4. Йомгаклау.**

− Балалар, сезгә сюрприз эзләү ошадымы? Сез бүген дәрестә нәрсәләр эшләдегез? Нинди биремнәр аеруча кызыклы булды?

− Миңа сезнең актив һәм тырышып биремнәрне үтәвегез ошады. Бу баллы сюрпризны мин тәрбияче апагызга бирәм, бакчага кайткач, аны сезгә таратыр.

− Афәрин! Рәхмәт балалар! Безнең бүгенге шөгылебез тәмам, кунаклар белән саубуллашабыз. **Слайд 11**